—Kuyawaspaykichikqa kasukuychikyá kamachikuyniykunata.
Mañakusaqmi Taytata hinaptinmi kachamusunkichik huk Kallpanchaqnikichikta.
Paymi kanqa qamkunawan tukuy tiempo.
Cheqap Espiritutaqa kay pachapi kaqkunaqa manam chaskinmanchu,
paykunaqa manam rikunkuchu nitaqmi reqsinkuchu.
Qamkunam ichaqa reqsinkichik qamkunawan kasqanrayku,
payqa qamkunapim kanqa.
Manam sapallaykichiktachu saqerusqaykichik,
kutimusaqmi qamkunaman.
Asllatawanqa runakunaqa manañam rikuwanqañachu,
qamkunam ichaqa rikuwankichik,
qamkunaqa kawsasqayraykum kawsankichik.
Chay punchawpim yachankichik Taytaywanqa huklla kasqayta,
yachankichiktaqmi qamkunapas ñoqawan huklla kasqaykichikta.
Kamachikuyniykunata yachaspa kasukuq runaqa kuyawanmi,
Taytaypas kuyanqam chayna kuyaqniytaqa.
Ñoqapas kuyaspaymi reqsichikusaq paywan.
Chaymi Judas (mana Iscariote kaqchu) nirqa:
—Señorlláy ¿imanasqataq ñoqaykumanqa reqsichikunki aswanqa mana wakin runakunamanchu?
—nispa.
Chaymi Jesusñataq nirqa:
—Kuyawaqniyqa kasukunmi nisqaykunata,
paytaqa kuyanqam Taytaypas,
Taytaywan hamuspaymi yachasaqku kuyawaqniywan.
Mana kuyaqniyqa manam kasukunchu nisqaykunata.
Qamkunaman nisqayqa manam ñoqapachu aswanqa kachamuwaqniy Taytaypam.
—Kaykunataqa nikichik qamkunawan kaspayraqmi.
Taytam Chuya Espirituta ñoqapa sutiypi kachamunqa qamkunata kallpanchasunaykichikpaq,
paymi tukuy imata yachachisuspaykichik yuyarichisunkichik qamkunaman tukuy ima nisqayta.
—Ñoqaraykum hawkalla kankichik,
kay hawkayay qosqayqa manam runakunapa qosqan hinachu.
Amayá hukmanyaychikchu nitaq manchakuychikpaschu.
Ñam uyarirqankichikña:
“Riruspaymi kasqallan kutimusaq” nisqayta.
Cheqapta kuyawaspaykichikqa kusisqam kawaqchik Taytaman risqaywanqa,
payqa ñoqamantaqa aswan atiyniyoqmi.
Kaykunataqa nikichik manaraq imapas sucedekuchkaptinmi,
sucedekuruptinqa creenkichikmi.
—Manañam unayñachu rimasaq qamkunawanqa,
ñam hamuchkanña kay pachapi kamachikuq diablo.
Payqa manam imaniraqllatapas munaychakunchu ñoqamantaqa.
Aswanqa hinamá chayna kanan,
chaymi runakuna yachanqa Tayta kuyawasqanta,
yachanqakutaqmi ñoqaqa paypa kamachiwasqanta rurasqaytapas.